《棹歌行》
清代·赵绍祖

鼓棹莫愁村，乘潮上水门。乘潮来复去，莫问妾家住。

妾家住横塘，门前藕花香。采蓬不采花，妾心纷如麻。

妾心不轻吐，莲心独怜苦。心苦那得辞，辗转谁相知。

相知一片月，照妾棹歌发。

作者简介：（1752—1833）安徽泾县人，字绳伯，号琴士。廪生。道光元年举孝廉方正。修《安徽省志》，主讲池州秀山、太平翠螺两书院。长于考订。有《通鉴注商》、《新旧唐书互證》、《金石文正续钞》、《琴士诗文钞》等。